สิทธิประกันว่างงาน
เรื่องน่ารู้สำหรับผู้ประกันตนที่จะลาออกจากงานเพื่อไปประกอบอาชีพอิสระ หรือถูกเลิกจ้าง ไม่ว่ากรณีใดๆ ก็ตาม อย่าลืม! ไปยื่นขอใช้สิทธิรับเงินประกันการว่างงานจากสำนักงานประกันสังคม
9 ต.ค. 2558

เรื่องน่ารู้สำหรับผู้ประกันตนที่จะลาออกจากงานเพื่อไปประกอบอาชีพอิสระ หรือถูกเลิกจ้าง ไม่ว่ากรณีใดๆ ก็ตาม อย่าลืม! ไปยื่นขอใช้สิทธิรับเงินประกันการว่างงานจากสำนักงานประกันสังคม
ทั้งนี้ ผู้ที่ได้รับสิทธิประโยชน์จะต้องเป็นผู้ประกันตนที่จ่ายเงินสมทบมาแล้วไม่น้อยกว่า 6 เดือน ภายในเวลา 15 เดือนก่อนการว่างงาน (ถูกเลิกจ้างหรือลาออกหรือสิ้นสุดสัญญาจ้างตามกำหนดระยะเวลา) โดยไม่มีความผิดตามกฎหมาย โดยต้องไปขึ้นทะเบียนผู้ว่างงานที่สำนักงานจัดหางานของรัฐภายใน 30 วัน นับแต่วันที่ว่างงาน 
ล่าสุด พ.ร.บ.ประกันสังคม (ฉบับที่ 4) พ.ศ. 2558 ได้เพิ่มสิทธิประโยชน์การว่างงานให้ความคุ้มครองสิทธิประโยชน์กรณีว่างงานแก่ผู้ประกันตน กรณีนายจ้างหยุดกิจการชั่วคราวเนื่องจากเหตุสุดวิสัยโดยยังไม่มีการเลิกจ้าง เช่น กรณีสถานประกอบการถูกน้ำท่วม ก็สามารถที่จะยื่นขอรับเงินชดเชยว่างงานได้
สำหรับสิทธิประโยชน์
กรณีถูกเลิกจ้าง จะได้รับ 50% ของค่าจ้างรายวัน ระยะเวลาการจ่ายไม่เกิน 180 วัน (6 เดือน) ภายใน 1 ปี เช่น ผู้ประกันตนเงินเดือนเฉลี่ย 15,000 บาท จะได้รับเงินชดเชยกรณีว่างงานวันละ 250 บาท = 250 x 30 วัน ดังนั้น จะได้รับเงินชดเชยกรณีว่างงานเฉลี่ยเดือนละ 7,500 บาท
กรณีลาออกหรือสิ้นสุดสัญญาจ้างตามกำหนดระยะเวลา จะได้รับ 30% ของค่าจ้างรายวัน ระยะเวลาจ่ายไม่เกิน 90 วัน (3 เดือน) เช่น ผู้ประกันตนเงินเดือน 15,000 บาท จะได้รับเงินชดเชยกรณีว่างงานวันละ 150 บาท = 150 x 30 วัน ดังนั้น จะได้รับเงินชดเชยกรณีว่างงานเฉลี่ยเดือนละ 4,500 บาท
ทั้งนี้ เมื่อผู้ประกันตนสิ้นสุดความเป็นผู้ประกันตน (ลาออก) สามารถใช้สิทธิประกันสังคมต่อได้อีก 6 เดือน โดยไม่ต้องเสียค่าใช้จ่าย (กรณีเจ็บป่วยหรือประสบอันตราย กรณีคลอดบุตร กรณีทุพพลภาพและกรณีเสียชีวิต) ประโยชน์ทดแทนทุกกรณีเมื่อมีสิทธิต้องยื่นเรื่องรับเงินภายใน 1 ปี
สำหรับไตรมาส 2 ปี 2558 มีผู้ประกันตนมาขอรับประโยชน์ทดแทนกรณีว่างงาน (สมัครใจลาออกเอง) 134,573 คน เทียบกับไตรมาสแรก เพิ่มขึ้น 21.08% และเมื่อเทียบช่วงเดียวกันปีก่อน เพิ่ม 9.31% ส่วนการใช้สิทธิว่างงาน (ถูกเลิกจ้าง) มี 18,516 คน ลดลงจากไตรมาสที่แล้ว 3.55% แต่เพิ่มจากไตรมาสเดียวกันปีก่อน 6.69%